b'\n_START_ARTICLE_\nAdam Savage\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nAdam Savage varttui Westchesterin piirikunnassa, New Yorkin osavaltiossa. H\xc3\xa4nen is\xc3\xa4ns\xc3\xa4 oli animaattori ja ohjaaja ja Adam esiintyi jo lapsena TV-sarjoissa, mainoksissa ja musiikkivideoissa._NEWLINE_Ennen Myytinmurtajia Savage ty\xc3\xb6skenteli kymmenen vuotta erikoistehosteiden parissa sellaisten yritysten kuten Industrial Light & Magicin, Warner Bros.:in ja Disneyn palveluksessa. H\xc3\xa4n on toiminut aiemmin my\xc3\xb6s animaattorina, graafikkona, puusepp\xc3\xa4n\xc3\xa4, lavastajana ja lelusuunnittelijana.\n_START_SECTION_\nMyytinmurtajat\n_START_PARAGRAPH_\nMyytinmurtajissa Savage on tunnettu hullunkurisesta k\xc3\xa4yt\xc3\xb6ksest\xc3\xa4\xc3\xa4n. H\xc3\xa4n yleens\xc3\xa4 kokeilee asioita nopeasti ilman sen kummempaa suunnittelua. T\xc3\xa4ss\xc3\xa4 mieless\xc3\xa4 h\xc3\xa4n on t\xc3\xa4ydellinen vastakohta rauhalliseen ja harkitsevaan juontajapariinsa Jamie Hynemaniin verrattuna._NEWLINE_Adamin kenties tunnetuin lausahdus Myytinmurtajissa on "I reject your reality and substitute my own" (suom. Hylk\xc3\xa4\xc3\xa4n todellisuutenne ja korvaan sen omallani.), joka on lainaus elokuvasta The Dungeonmaster vuodelta 1984.\n_START_SECTION_\nCameoroolit\n_START_PARAGRAPH_\nSavage on tehnyt cameoroolin CSI:n jaksossa "The Theory of Everything" ja Simpsonit-jaksossa "The Daughter Also Rises" juontajaparinsa Jamie Hynemanin kanssa.'